Як бачыце, бацька працаваў на савецкую ўладу. І я памятаю, што ў нашай хаце быў “чырвоны куток”. Там збіралася моладзь, мяне ставілі на ўслончык, і я чытаў вершыкі беларускія. Бо ў першы час і савецкая ўлада была за беларусізацыю. Як яны казалі: “Мы ж прыйшлі, каб вызваліць вас ад палякаў”. Тады мы вучылі і Янку Купалу, і Якуба Коласа, так што з чатырох гадоў я быў прапагандыстам беларускай мовы.